VISI / Articles / Stadig oor die klippe
August 30, 2012 Tags: lisa johnston, midlands meander
Soek die bloedrooi trekker.
’n Antieke trekker buite die Piggly Wiggly Company in Leeurivier. Dit is die nieamptelike hoofkwartier van die Midlands Meander en ’n lekker aftrekplek met ’n restaurant, deliwinkels en ’n verskeidenheid dekor-, kuns-, en handwerkwinkeltjies.
Dis nie net die lui toeriste en digte mis wat ’n stadiger pas noodsaak nie – die grootste deel van die Midlands bestaan uit plase, en daarom is losloper-beeste en ander diere ’n algemene gesig.
Skop jou skoene uit en geniet ’n eenvoudige vars maaltyd of smullekker happie by Café Bloom. Die kafee is ingerig by die Country Courtyard in Nottinghamweg waar jy ook in die luukse winkels kan rondsnuffel vir dekor en ander landelike mooigoed.
’n Gawe plek om al die eetgoed wat jy aangeskaf het uit te haal en ’n piekniek te geniet, maar daar is ook kampplekke en basiese chalets. Die dam is naby Howick en is bekend omdat een van die wêreld se grootste opelug-swemsaamtrekke hier aangebied word.
Laat die speke sing.
Talle van die winkels langs die R103 spesialiseer in landelike dekor. Hierdie mooi geroeste speekwa pronk buite The Last Outpost, ’n klere-en-4x4-plek in Mooirivier.
Hierdie antiekware-en-snuisterywinkel in Nottinghamweg verkoop enigiets van aweregse versamelgoed en skilderye tot keramiekwerk en outydse lekkergoed.
Smulpape moet ’n draai maak by La Lampara: Dié restaurant in Balgowan is bekend vir sy ruim porsies tradisionele Italiaanse kos – van pizza en pasta tot ’n verskeidenheid spesiale geregte wat bepaal word deur die vars bestanddele in die omgewing.
Stadig oor die klippe.
Nog ’n rede waarom jy jou by die Midlands se ‘slow’-beweging moet aansluit, is die verskeidenheid plaasvoertuie wat jy op die paaie sal raakloop. Ry stadig – dit gee jou kans om die skouspelagtige omgewing in te drink.
Hierdie ronde potte wat deel vorm van die versameling in die Zulu Lulu Ceramic Boutique by Piggly Wiggly is deur tradisionele bierpotte (ukhamba) geïnspireer. Elkeen het ’n unieke patroon omdat dit invididueel in ’n rookvuur-put gebak word.
Volgens die plaaslike legende woon inkanyamba, ’n groot slangagtige gedierte met die kop van ’n perd, in die waterpoel net onder die Howick-waterval. As die weer mooi is, kan jy gerus die afdraaipad vat en jou bene gaan rek.
As jy hou van dekor, klere en meubels van Bali en Indië, móét jy inloer by dié winkel in Nottinghamweg. Jy sou waarskynlik baie daarvan al raakgeloop het, maar dit is nogtans ’n prettige plek om ’n blaaskans te neem. Die kat is ongelukkig nie te koop nie.
Die visuele sensorium eindig nie by die horison nie: Hoewel die son alte lieflik sak in dié landskap, is daar ook die naghemel wat oorloop van die helderste sterre.
WOORDE & FOTO’S: Lisa Johnston
Lisa Johnston het haar kamera en notaboek saamgevat op ’n uitstappie na die skilderagtige en kunstige Midlands Meander.
KwaZulu-Natal se Midlands Meander het al berge versit sedert die roete in 1985 gestig is. Wat begin het as ’n kaart, sommer op bruinpapier gedruk, waarmee sewe kunstenaars hulle kuns wou bemark, is vandag een van die land se gewildste toerismebestemmings.
Dié eens slapende toerismeroete, wat strek van Pietermaritzburg in die ooste en die uKhahlamba-Drakensberg-bergreeks in die weste, is steeds die ene landelike sjarme, maar spog nou met 210 amptelike lede wat wissel van kunstenaarsateljees en restaurante tot verblyfplekke en amper enigiets tussenin. Al dié dinge maak ’n rustige reis deur die plaaslandskap aansienlik aanlokliker as die woelige N3 wanneer jy die slag tussen Johannesburg en Durban moet reis.
Besoek www.midlandsmeander.co.za vir meer inligting oor die Midlands Meander.
Piggly Wiggly Country Village www.pigglywiggly.co.za, info@pigglywiggly.co.za, +27 33 234 2911
Café Bloom +27 33 266 6118
Country Courtyard +27 33 266 6359
Things We Love thingswelove@bundunet.com, +27 82 929 7667
La Lampara lampara@mweb.co.za, +27 33 234 4225
Zulu Lulu Ceramic Boutique www.zulululutrading.co.za, stuart@zlt.co.za, +27 83 627 3491
The Ugly Duckling www.theuglyduckling.co.za, +27 33 267 7263
Snail mail from Joburg
Stories in Lifestyle
June 2013 diary
South African wins UK’s Portrait Award
VISI 66	South African wins in Basel
VISI 65	South African wins in Basel